Zimbabwiërs gevang met olifanttand in Jhb(Argieffoto) Drie Zimbabwiërs is Dinsdag in hegtenis geneem ná hulle glo ŉ olifanttand in Johannesburg probeer verkoop het. Die Valke se wildlewehandelspan en die nasionale intervensie-eenheid van Pretoria het die drie mans in Bramley vasgetrek terwyl hulle glo op soek was na ŉ koper. Die verdagtes wou na bewering die tand vir R400 000 verkoop. Die drie mans het Donderdag vlugtig in die Wynberg-landdroshof in Bramley verskyn op aanklag van die oortreding van die Wet op Nasionale Omgewingsbestuur en Biodiversiteit (Nemba). Hulle saak is tot 14 Augustus uitgestel sodat hul immigrasiestatus bevestig en regsverteenwoordigers vir hulle aangestel kan word.